ททท. ชวนคนไทยเที่ยว 60 เส้นทางความสุข @เมืองไทย เดอะซีรีส์ 3 ฤดูกาลตลอดปี แจกหนักให้ประชาชนได้เที่ยวสนุกพร้อมลุ้นรางวัล
ททท. ชวนคนไทยเที่ยว 60 เส้นทางความสุข @เมืองไทย เดอะซีรีส์ 3 ฤดูกาลตลอดปี แจกหนักให้ประชาชนได้เที่ยวสนุกพร้อมลุ้นรางวัล นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวว่า ในโอกาสที่ปี 2563 นี้ เป็นปีครบรอบ 60 ปี การก่อตั้ง ททท. และเพื่อสนองนโยบายรัฐบาลที่ต้องการกระตุ้นการท่องเที่ยวในประเทศไทยให้ได้ 172 ล้านคนครั้ง หรือเพิ่มขึ้น 4% เมื่อเทียบกับปีที่ผ่านมา ทาง ททท. จึงจับมือกับหน่วยงานพันธมิตรอีกจำนวนมาก ทั้งบริษัทสายการบิน ผู้ใช้บริการรถเช่า บริษัทประกันภัยและบัตรเครดิตต่างๆ จัดโครงการ 60 เส้นทางความสุข @เมืองไทย เดอะซีรีส์ 3 ฤดูกาลตลอดปี คัดเลือกเส้นทางที่สวยที่สุดในแต่ละฤดูๆ ละ 60 เส้นทาง มาให้ประชาชนได้เลือกไปท่องเที่ยวกัน หวังส่งความสุขแก่คนไทยทั้ง 3 ฤดู โดยเปิดตัวเส้นทางฤดูหนาวเป็นฤดูแรก ภายใต้คอนเซป Hello Winter ประชาชนสามารถเข้าไปดูรายละเอียดเส้นทาง www.60เส้นทางความสุข.com นายยุทธศักดิ์ สุภสร ยังกล่าวด้วยว่านอกจากจะมีเส้นทางความสุขให้เลือกไปท่องเที่ยวแล้ว ยังเอาใจนักเที่ยววัยเก๋า ที่มีอายุครบรอบ 60 ปี ในปีนี้ จะได้รับสิทธิ์ลุ้นซื้อตั๋วเครื่องบิน ในราคา 60 บาท โดยสามารถจองซื้อได้ในวันที่ 26 มกราคมนี้เท่านั้น ผ่านทางเว็บไซต์โครงการ www.60เส้นทางความสุข.com และพิเศษสำหรับนักท่องเที่ยวทุกคนที่ซื้อดีลท่องเที่ยวในโครงการฯ จะได้รับสิทธิ์ลุ้นรางวัลฟรี ทั้งตั๋วเครื่องบิน, บัตรกำนัลโรงแรม, แพ็กเกจท่องเที่ยวและของรางวัลอื่นๆ และเมื่อปิดฤดูกาลแห่งความสุข ยังจะได้ลุ้นรางวัลใหญ่อีกรอบ คาดว่าตลอดโครงการฯ จะมีประชาชนร่วมไม่ต่ำกว่า 100,000 คน